Лісабон – самая заходняя сталіца Еўропы. Еўрапейскі кантынент абрываецца на мысе Каба дэ Рока недалёка ад горада, а далей за ім распасціраецца толькі бязмежны Атлантычны акіян. У Лісабоне на кожным кроку можна сустрэць напамін пра імперскае мінулае горада: велічныя саборы, прыгожыя палацы, пампезныя помнікі каралям і маркізам. У горадзе можна без стомы падымацца і спускацца па крутых вуліцах, якія часта пераходзяць у лесвіцы, разглядаць чароўныя “азулежуш” (кафлі на сценах дамоў), фатаграфаваць вокны з кветкавымі вазонамі, малюсенькія балкончыкі і маляўніча развешаную на іх бялізну, услухоўвацца ў гукі гарадскога рамансу “фаду” і гучанне партугальскай мовы – трохі шапялявае і вар’яцкі прыгожае.